KIRJALLINEN KYSYMYS E-2572/01 esittäjä(t): Paulo Casaca (PSE) komissiolle. Alkuperänimityksen suoja yhteisön alueen ulkopuolella.



Virallinen lehti nro 160 E , 04/07/2002 s. 0023 - 0024



KIRJALLINEN KYSYMYS E-2572/01 esittäjä(t): Paulo Casaca (PSE) komissiolle (21. syyskuuta 2001) Aihe: Alkuperänimityksen suoja yhteisön alueen ulkopuolella São Jorge -juusto on São Jorgen saaren tärkein tuote. Sille on myönnetty yhteisön sisällä suojattu alkuperänimitys. Yksi tämän juuston merkittävimmistä markkina-alueista on Yhdysvallat, jossa sitä viimeaikaisten tietojen mukaan on väärennetty. Voiko komissio selvittää seuraavia asioita: 1. Onko WTO:n sopimuksissa mainintaa tuotteelle annetun suojatun alkuperänimityksen voimassaolosta myös yhteisön ulkopuolella? 2. Jos on, ottaako komissio vastuun suojan täytäntöönpanosta yhteisön ulkopuolella? 3. Jos ottaa, mitkä seikat ovat komission mielestä tarpeellisia, jotta rikkomistapauksissa voidaan ryhtyä oikeudellisiin toimiin? Pascal Lamyn komission puolesta antama vastaus (5. marraskuuta 2001) 1. Suojatut alkuperänimitykset (SAN) kuuluvat laajempaan, Maailman kauppajärjestön (WTO) puitteissa teollis- ja tekijänoikeuksien kauppaan liittyvistä näkökohdista tehdyssä sopimuksessa (TRIPS-sopimus) määriteltyjen maantieteellisten merkintöjen luokkaan. Sikäli kuin suojatut alkuperänimitykset koskevat maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) N:o 2081/92 nojalla tiettyjä muiksi kuin viineiksi tai muiksi alkoholipitoisiksi juomiksi luokiteltavia maataloustuotteita ja elintarvikkeita, TRIPS-sopimuksen nojalla WTO:n jäsenet ovat velvollisia tarjoamaan SAN-oikeuksien haltijoille välineet tiettyjen sellaisten suojattujen nimien käyttöjen ehkäisemiseksi, jotka voivat johtaa kuluttajaa harhaan. Samoin sellaisten tavaramerkkien rekisteröinti, jotka johtavat kuluttajaa harhaan SAN:n osalta, on kiellettyä. On kuitenkin syytä huomata, että asetuksen (ETY) N:o 2081/92 nojalla yhteisön alueella hallussa oleville suojatuille alkuperänimityksille tai suojatuille maantieteellisille merkinnöille tarjottu suoja on tiukempi kuin TRIPS-sopimuksessa säädetty suoja. Näin ollen yhteisön sisällä hallussa olevia maantieteellisiä merkintöjä suojataan yli TRIPS-sopimuksessa säädettyjen vähimmäisvaatimusten. Komissio on valmis antamaan apua jokaiselle yhteisön tuottajalle, jonka suojatulle alkuperänimitykselle tai maantieteelliselle merkinnälle aiheutetaan epäsuotuisaa vaikutusta jonkin WTO:n jäsenen maantieteellisellä alueella. 2. Jokaisen WTO:n jäsenen vastuulla on taata, että kaikki oikeutetut maantieteellisen merkintäoikeuden haltijat voivat nauttia TRIPS-sopimuksessa säädetystä maantieteellisen merkinnän suojelun tasosta jäsenen maantieteellisellä alueella. Näin ollen oikeuden haltijat ovat itse vastuussa maantieteellisten merkintäoikeuksiensa soveltamisen valvonnasta WTO:n jäsenien hallinnollisissa ja oikeudellisissa järjestelmissä. TRIPS-sopimuksen nojalla WTO:n jäsenillä (Euroopan yhteisöt ja niiden jäsenvaltiot mukaan luettuina) on kuitenkin oikeus valvoa, että muiden WTO:n jäsenten lainsäädäntö on TRIPS-sopimuksessa säädettyjen vaatimusten mukainen. 3. TRIPS-sopimuksen rikkomisväitteen perustelemiseksi muilta WTO:n jäseniltä vaadittava näyttö vaihtelee tapauskohtaisesti.